REPUBLIKA SRBIJA

Odbor za dijasporu i Srbe u regionu

09 Broj: 06-2/43-16

12. februar 2016. godine

B e o g r a d

Z A P I S N I K

SA PETNAESTE SEDNICE ODBORA ZA DIJASPORU I SRBE U REGIONU

Sednica je održana u četvrtak, **11. februara 2016**. godine u sali 1. Doma Narodne skupštine sa početkom u **11.00 časova**.

 Sednicom je predsedavao Goran Bogdanović, predsednik Odbora.

Sednici su prisustvovali Miodrag Linta, zamenik predsednika Odbora i članovi Odbora: Milan Stevanović, Nebojša Berić, Nenad Nikolić, dr Aleksandar Peranović, Bratimir Vasiljević, Siniša Maksimović, Marjana Maraš, Jovana Jovanović, Milorad Stošić, prof.dr Branko Đurović i Aleksandar Čotrić i zamenik člana Milinko Živković.

 Sa sednice opravdano odsutni: prof. dr Marko Atlagić, Milan Đurica, Dušan Stupar i Marija Jevđić.

Pošto je utvrđeno da postoji kvorum za rad i odlučivanje, predsedavajući je predložio sledeći

**D n e v n i r e d**

1. Predlog za predstavnika Odbora u Komisiji za formiranje Saveta za unapređenje informisanja o temama iz srpskog rasejanja
2. Izveštaj o poseti delegacije Odbora Skoplju, R.Makedonija u periodu od 27-28. januara 2016. godine
3. Razno

Pošto nije bilo predloga za izmenu i dopunu dnevnog reda, pristupilo se glasanju i Dnevni red je usvojen jednoglasno.

Pre prelaska na rad po tačkama dnevnog reda, predsedavajući je predložio članovima da se izjasne o zapisniku sa 14. sednice Odbora, koji su svi blagovremeno dobili. Na predloženi zapisnik nije bilo primedbi i usvojen je jednoglasno.

 Po prvoj tački dnevnog reda, predsedavajući je obavestio članove Odbora da je u međuvremenu dobio poziv od strane predstavnika RTS u kome su ga informisali da bi, s obzirom na činjenicu da će uskoro biti raspisani parlamentarni izbori, Odbor odloži izbor predstavnika u Komisiju za formiranje Saveta za unapređenje informisanja o temama iz srpskog rasejanja.

Nakon diskusije Odbor se jednoglasno saglasio da se odloži izbor predstavnika Odbora u Komisiju za formiranje Saveta za unapređenje informisanja o temama iz srpskog rasejanja, tako što će Odbor nakon sprovedenih parlamentarnih izbora, tj. u novom sazivu NS odlučivati o predlogu predstavnika u navedenoj Komisiji.

 Po drugoj tački dnevnog reda, predsedavajući je obavestio članove Odbora da su Izveštaj blagovremeno primili i mogli da se upoznaju sa njegovom sadržinom i podvukao nekoliko segmenata koji se odnose na probleme sa kojima se Srbi u Makedoniji susreću i predlozima za njihovo prevazilaženje. On je istakao da je poseta bila uspešna i korisna.

U diskisiji su učestvovali Aleksandar Čotrić, prof. dr Branko Đurović, dr Aleksandar Peranović, Milorad Stošić, Siniša Maksimović i Milan Stevanović.

Konstatovana je tiha asimilacija srpskog življa u Makedoniji, nepostojanje srednjih škola na srpskom jeziku, kao i da Srbi sve manje govore srpski jezik, a udruženja i organizacije Srba deluju samostalno, dakle bez zajedničkog delovanja i okupljanja. Razgovori u srpskim porodicama na srpskom jeziku bi značajno doprineli negovanju jezika, a država bi trebala da preduzme određene korake u cilju sprovođenja pilot projekata za mlade srpskog porekla, kako bi organizovano, u omladinskim kampovima u Srbiji, učili srpski jezik.

 Aleksandar Čotrić je upoznao članove Odbora sa sadržajem odgovora na poslaničko pitanje upućeno Vladi RS, a u vezi sa formiranjem i radom Međuvladine mešovite komisije Republike Srbije sa Republikom Makedonijom. U odgovoru koji je dobio naglasio je da je telo formirano, ali da konkretnih aktivnosti nije bilo. Problemi koji su bili prisutni prilikom formiranja ovog tela, prisutni su i danas, koji bi po rečima Čotrića, aktiviranjem rada Međuvladine mešovite komisije doprineli ne samo da se pokrenu neka pitanja navedena u Izveštaju o poseti, već i da se započne sa njihovim rešavanjem.

 Uz konstataciju da je Izveštaj o poseti delegacije Odbora za dijasporu i Srbe u regionu Republici Makedoniji 27. i 28. januara 2016. godine obrazac kako treba pisati izveštaje, isti je jednoglasno usvojen.

 U okviru tačke Razno predsedavajući Goran Bogdanović obavestio je članove Odbora da je Odboru za dijasporu i Srbe u regionu upućen poziv od strane predsednika Skupštine dijaspore Srba Južne Francuske, Milovana Jovanovića, da odredi tročlanu delegaciju koja bi posetila Lion, Francuska, u periodu od 14-18. marta 2016. godine, radi učešća na manifestaciji „Dani frankofonije“. Imajući u vidu činjenicu da je gospodin Milovan Jovanović bio gost na 14. sednici Odbora i da je tada ukazao na značaj ove manifestacije i na važnost učešća delegacije Odbora, Odbor je odredio tročlanu delegaciju u sastavu: Siniša Maksimović, Milan Stevanović i Jovana Jovanović.

 Miodrag Linta, zamenik predsednika Odbora je u okviru tačke Razno predložio da Odbor razmotri inicijativu da se poseti Dragan Vasiljković, poznatiji kao kapetan Dragan, državljanin Republike Srbije, koji se nalazi u zatvoru u Splitu, Republika Hrvatska.

 U diskusiji povodom ove inicijative u kojoj su učestvovali Milan Stevanović, Siniša Maksimović, Goran Bogdanović, Bratimir Vasiljević, Aleksandar Peranović, Branko Đurović i Milorad Stošić, izdvojila su se dva predloga:

1. Da se u vezi sa inicijativom zatraži mišljenje Ministarstva spoljnih poslova i
2. Da se prvo izvrše usmene konsultacije sa predstavnicima MSP, kako bi se dobile neophodne instrukcije i smernice

Članovi Odbora su glasali o oba predloga i većinom glasova je odlučeno da se najpre izvrše usmene konsultacije sa predstavnicima MSP, kako bi se dobile neophodne instrukcije i smernice. Za predstavnike Odbora, koji će obaviti navedene konsultacije u MSP određeni su Goran Bogdanović, predsednik Odbora i Miodrag Linta, zamenik predsednika Odbora, nakon čega će Odbor u skladu sa konsultacijama i instrukcijama postupiti.

 Sednica je završena u 12,00 časova.

 SEKRETAR ODBORA PREDSEDNIK ODBORA

 Vesna Matić Vukašinović Goran Bogdanović